Diari Oficial de la Generalitat Valenciana


Sumari del DOGV 9884, del 03-07-2024 (2024/5648)

RESOLUCIÓ de 17 d'abril de 2024, del director general d'Urbanisme, Paisatge i Avaluació Ambiental, per la qual es formula un informe d'impacte ambiental del projecte de captació d'aigües subterrànies mitjançant un sondeig (Fardeta núm. 1 i Fardeta núm. 2), parcel·la 23, polígon 62, partida la Fardeta, terme municipal de Llíria. Expedients: (3330547) 180/2023/AIA i (3330584) 181/2023/AIA.
------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------

### Dades del document

Número de DOGV
:   9884

Data del DOGV
:   03-07-2024

Secció del DOGV
:   III. ACTES ADMINISTRATIUS - C) ALTRES ASSUMPTES

Número del document
:   2024/5648


Data del document
:   17-04-2024

Organisme emissor
:   Conselleria de Medi Ambient, Aigua, Infraestructures i Territori

Tipus de document
:   Resolució

Descriptors 

:   * Conselleria de Medi Ambient, Aigua, Infraestructures i Territori
    * impacte ambiental

RESOLUCIÓ de 17 d'abril de 2024, del director general d'Urbanisme, Paisatge i Avaluació Ambiental, per la qual es formula un informe d'impacte ambiental del projecte de captació d'aigües subterrànies mitjançant un sondeig (Fardeta núm. 1 i Fardeta núm. 2), parcel·la 23, polígon 62, partida la Fardeta, terme municipal de Llíria. Expedients: (3330547) 180/2023/AIA i (3330584) 181/2023/AIA. [2024/5648]  
«Informe d'impacte ambiental  
Expedient: (3330547) 180/2023/AIA.  
Títol: Captació d'aigües subterrànies mitjançant un sondeig (Fardeta núm. 1).  
Promotor: Comunitat de Regants de Llíria (canal principal del Camp de Túria).  
Òrgan substantiu: Servici Territorial d'Indústria, Energia i Mines de València.  
Ref. òrgan substantiu: ASOSUB/2023/273/46.  
Localització: parcel·la 23, polígon 62, partida la Fardeta, terme municipal de Llíria.  
  
Expedient: (3330584) 181/2023/AIA.  
Títol: Captació d'aigües subterrànies mitjançant un sondeig (Fardeta núm. 2).  
Promotor: Comunitat de Regants de Llíria (canal principal del Camp de Túria).  
Òrgan substantiu: Servici Territorial d'Indústria, Energia i Mines de València.  
Ref. òrgan substantiu: ASOSUB/2023/274/46.  
Localització: parcel·la 23, polígon 62, partida la Fardeta, terme municipal de Llíria.  
  
Tramitació administrativa  
En data 24 d'octubre de 2023, el Servici Territorial d'Indústria, Energia i Mines de València remet a este òrgan ambiental els projectes referenciats més amunt a fi de ser sotmesos al procediment d'avaluació ambiental simplificada, de conformitat amb la Llei 21/2013, de 9 de desembre (d'ara en avant, LEA), i el Reial decret 445/2023, de 13 de juny.  
Els dos projectes, promoguts per la Comunitat de Regants de Llíria (canal principal del Camp de Túria), tenen per objecte l'execució de sengles sondejos de captació d'aigües subterrànies en la parcel·la 23 del polígon 62, partida la Fardeta, del terme municipal de Llíria, amb destinació a reg en l'àmbit d'eixa comunitat de regants.  
  
Atesa la identitat substancial i la connexió íntima dels dos projectes, este òrgan ambiental ha acordat acumular-los en un únic procediment administratiu, de conformitat amb l'article 57 de la Llei 39/2015, d'1 d'octubre, del procediment administratiu comú de les administracions públiques, en concordança amb la disposició addicional onzena de l'LEA.  
En dates 22 de novembre del 2023 i 4 de març de 2024, es formulen sengles consultes a l'Ajuntament de Llíria i a la Confederació Hidrogràfica del Xúquer perquè, d'acord amb les seues competències, informe sobre si estos projectes poden causar impactes ambientals significatius, tenint en compte les mesures preventives i correctores previstes en la documentació ambiental presentada. Transcorregut el termini màxim de consulta que s'establix en l'article 46 de l'LEA, no s'ha rebut cap contestació.  
Una vegada vista la informació que contenen els expedients remesos, es considera que es disposa d'elements de juí suficients per a fer l'avaluació d'impacte ambiental simplificada.  
Criteris ambientals:  
Per a l'emissió d'este informe d'impacte ambiental, de conformitat amb l'article 47 de la Llei 21/2013, de 9 de desembre, d'avaluació ambiental, s'han tingut en compte els criteris de l'apartat A de l'annex III de la llei esmentada.  
Característiques del projecte:  
La finalitat dels projectes que es proposen és la captació d'aigües subterrànies en la parcel·la 23 del polígon 62 del terme municipal de Llíria, amb destinació a reg dins de l'àmbit territorial de la Comunitat de Regants de Llíria, atés que el subministrament d'aigua actual no garantix l'operativitat de les instal·lacions ni el desenvolupament de l'activitat.  
Actualment, la parcel·la 23 està tancada i alberga una bassa de regulació i unes instal·lacions hidràuliques associades a la xarxa de distribució d'aigua de reg. Segons la llista d'aprofitaments inscrits en el registre d'aigües (març 2023) de la Confederació Hidrogràfica del Xúquer, la concessió d'aigües amb destinació a reg procedents del riu Túria a través del canal principal del Camp de Túria ascendix a 29.314.099 m³ i la superfície regable és de 7.721 ha.  
Per a complementar els volums procedents del canal de l'embassament de Benagéber, es requerixen els volums màxims anuals següents:  
Sondeig Fardeta núm. 1: 270.000 m³/any.  
Sondeig Fardeta núm. 2: 675.250 m³/any.  
La realització dels sondejos comportarà les actuacions següents: l'adequació de la zona, la instal·lació o l'emplaçament de la maquinària de perforació, la realització de la bassa de llots i l'execució dels treballs de perforació i entubament.  
Els sondejos s'han projectat per rotopercussió pneumàtica amb circulació directa mitjançant la utilització exclusiva d'aire comprimit i aigua en cabal suficient per a la recollida del detritus de perforació. Es perforarà en sec fins que la naturalesa del material i la profunditat del terreny perforat requerisca aigua per a evacuar-lo. La profunditat de la perforació serà de 530 m, en el cas del sondeig de Fardeta núm. 1, i de 330 m en el de Fardeta núm. 2. El diàmetre de perforació serà de 450 mm en els dos casos. Es preveu obtindre un cabal punta de 125 l/s.  
Si el sondeig resulta positiu, s'entubarà tota la columna del sondeig amb una canonada d'acer de 400 mm de diàmetre i 8 mm de grossària. L'espai anular comprés entre la canonada i el terreny se cimentarà fins a una profunditat de 6 m. La nova perforació quedarà situada dins d'una arqueta d'1,5 x 1,5 x 1,5 m i 20 cm de grossària i coberta per una planxa metàl·lica de 2 mm de grossària.  
Per a evitar abocaments i caigudes d'objectes a l'interior de la perforació, el perímetre d'esta (2 m) quedarà cobert per una llosa de formigó de 0,3 m de grossària.  
Si el sondeig resulta negatiu, es reblirà el sondeig amb el detritus que s'ha extret durant la perforació i, si és el cas, amb materials inerts (grava silícia), i se segellarà amb un tap de lletada de ciment o similar de, com a mínim, 15 m des de la superfície.  
El detritus de la perforació estarà compost per fragments angulosos de grandària llim-grava de la fracció calcària i dolomítica (segons siga la fissuració i la composició d'este), i de grandària llim-arena de la fracció margosa. La mescla del material fraccionat, juntament amb l'aigua aportada al circuit, generarà un fluid que s'evacuarà a mesura que avança la perforació. El volum de detritus i aigua es decantarà en la bassa construïda a este efecte a boca de pou, de manera que s'evite l'abocament de material en el terreny limítrof a l'obra.  
El volum de material perforat es determinarà per la superfície que ocupa el martell percussor (450 mm de diàmetre) i la profunditat de l'obra, d'aproximadament 84 m³ en el sondeig de Fardeta núm. 1 i de 53 m³ en el sondeig de Fardeta núm. 2. La capacitat de la bassa de detritus serà de 140 m³, en el primer cas, i de 90 m³, en el segon, tenint en compte el volum de detritus i l'aportació d'aigua de perforació.  
  
El termini d'execució previst per a executar les obres serà de cinc setmanes a partir de la data de recepció de les autoritzacions necessàries atorgades pels organismes competents, i es preveu que l'execució de la perforació siga de vint dies laborables, aproximadament.  
  
Ubicació del projecte:  
Els sondejos projectats es localitzen en la parcel·la 23 del polígon 62 (ref. cadastral 43654V771062300049XG), partida la Fardeta, del terme municipal de Llíria, classificada com a sòl no urbanitzable protegit.  
La parcel·la es localitza en un paratge eminentment agrícola, a menys de 500 m de zona forestal, per la qual cosa es considera zona d'influència forestal d'acord amb el que establix la Llei 3/1993, de 9 de desembre, forestal de la Comunitat Valenciana. El llit més pròxim se situa a uns 225 m i es localitza en el marge esquerre del barranc de la rambla Casa Carlos.  
Les coordenades UTM (fus 30, dàtum ETRS89) que corresponen al punt de sondeig Fardeta núm. 1 són X = 699.997, Y = 4.399.169, Z = 326 msnm, i les del sondeig Fardeta núm. 2 són X = 699.968, Y = 4.399.206, Z = 327 msnm, i la distància entre els dos punts de sondeig és de 50 metres, aproximadament.  
En els dos casos, la perforació del sondeig travessarà una formació quaternària composta de graves, arenes, llims i argiles, i davall d'esta, la sèrie juràssica constituïda fonamentalment per calcàries i dolomies compactes i fissurades i nivells alternants de margocalcàries, calcàries i margues.  
Atesa la classificació segons el Pla hidrològic 2022/2027 de la Confederació Hidrogràfica del Xúquer, el sondeig captarà aigües de la massa d'aigua subterrània denominada Llíria-Casinos 080.131, considerada en mal estat quantitatiu, químic i global.  
No s'ha posat de manifest la presència en este emplaçament de béns culturals, restes arqueològiques ni altres elements del patrimoni cultural valencià.  
Característiques de l'impacte potencial  
Els impactes ambientals principals generats sobre el sòl en la fase d'execució del projecte es produiran a conseqüència dels moviments de terra necessaris per a dur a terme les obres de construcció de la bassa de llots i de perforació del sondeig. A més, el trànsit de la maquinària produirà un efecte de compactació dels horitzons superficials del sòl i pot produir la contaminació d'este i, en últim terme, de l'aqüífer per abocament accidental de residus perillosos (olis i lubrificants).  
  
La pèrdua de sòl per la construcció de la bassa de detritus serà de dimensions reduïdes i puntual en el temps.  
Al marge de l'aprofitament hídric, l'ús de recursos naturals resulta irrellevant en esta mena d'obres, així com la generació de residus, més enllà del detritus generat per la perforació i els seus additius (escumants) als quals s'afigen els materials procedents de l'excavació de la bassa de llots que, pel caràcter terrigen i la naturalesa inerta que tenen, no constituiran un problema d'eliminació, segons el projectista. La lixiviació total, el contingut de contaminants en estos i l'ecotoxicitat del lixiviat són poc significatius i, en particular, no hauran de suposar un risc per a la qualitat de les aigües superficials ni subterrànies.  
  
L'actuació no afecta espais naturals protegits, espais protegits de la Xarxa Natura 2000, vies pecuàries o forests d'utilitat pública. No hi ha hàbitats d'interés comunitari en l'àmbit del projecte. No es preveu un impacte significatiu sobre el sòl, el paisatge o la fauna, excepte el que es puga produir amb caràcter puntual i temporal durant l'execució dels treballs per l'ús de maquinària. Tampoc es preveu cap afecció a béns culturals, restes arqueològiques ni altres elements del patrimoni cultural valencià.  
Segons el pla d'acció territorial vigent sobre prevenció del risc d'inundació a la Comunitat Valenciana (PATRICOVA), el punt on es pretén dur a terme el sondeig no es troba afectat per risc d'inundació.  
  
Consultada la capa d'àrees crítiques davant del canvi climàtic del visor cartogràfic de la Generalitat Valenciana, s'hi observa que la zona d'estudi es troba inclosa en una àrea estratègica que cal millorar en relació amb la recàrrega d'aqüífers i de permeabilitat alta del sòl. D'altra banda, la vulnerabilitat a la contaminació de les aigües subterrànies es considera alta (COPUT, 1995).  
No s'han avaluat els impactes de caràcter acumulatiu i sinèrgic dels dos projectes (Fardeta 1 i Fardeta 2). En tot cas, els efectes hidrogeològics possibles relatius a l'ús i el consum de recursos naturals (aigua) entren en les competències directes de l'organisme de conca.  
  
De conformitat amb l'article 123 del Reial decret legislatiu 1/2001, de 20 de juliol, pel qual s'aprova el text refós de la llei d'aigües, no pot iniciar-se la construcció d'una obra hidràulica que comporte la concessió de nous usos de l'aigua, sense que prèviament s'obtinga o es declare la concessió corresponent, l'autorització o la reserva demanials.  
Des de l'inici es duran a terme el control i la vigilància efectiva de l'execució de les mesures específiques de prevenció i correcció definides en la documentació ambiental, i l'adequació correcta d'estes a situacions imprevistes que es puguen produir.  
Conclusió  
En relació amb els criteris de l'apartat A de l'annex III de la Llei 21/2013, de 9 de desembre, d'avaluació ambiental, es pot concloure que el projecte, en els termes previstos, no tindrà efectes adversos significatius sobre el medi ambient i no requerix cap avaluació d'impacte ambiental ordinària.  
Consideracions jurídiques:  
Els projectes de sondejos Fardeta núm. 1 i Fardeta núm. 2 constituïxen sengles supòsits d'avaluació d'impacte ambiental simplificat, d'acord amb l'article 7.2 de la Llei 21/2013, de 9 de desembre, d'avaluació ambiental, en concordança amb l'epígraf a.3r del grup 3 de l'annex II de la llei esmentada.  
L'expedient ha seguit el tràmit d'avaluació d'impacte ambiental simplificada, previst en la secció 2a, capítol 2, del títol II de la Llei 21/2013.  
L'article 9.1 del Decret 147/2023, de 5 de setembre, del Consell, d'aprovació del Reglament orgànic i funcional de la Conselleria de Medi Ambient, Aigua, Infraestructures i Territori, atribuïx a la Direcció General d'Urbanisme, Paisatge i Avaluació Ambiental la competència en avaluació ambiental estratègica i impacte ambiental, incloent-hi els sistemes indicadors i les avaluacions ambientals.  
Per tot el que s'ha exposat, a proposta del Servici d'Avaluació d'Impacte Ambiental, i amb el vistiplau del subdirector general d'Avaluació Ambiental i Paisatge, amb l'ús de les atribucions que tinc, resolc:  
  
  
Primer  
Acumular l'avaluació ambiental dels expedients referenciats, atesa la connexió íntima d'estos, segons l'article 57 de la Llei 39/2015, d'1 d'octubre, del procediment administratiu comú de les administracions públiques, en concordança amb la disposició addicional onzena de la Llei 21/2013, de 9 de desembre, de manera que el present informe d'impacte ambiental resulta comú per als dos.  
  
Segon  
Estimar que l'execució del projecte de sondeig Fardeta núm. 1 i Fardeta núm. 2 per a la investigació d'aigües subterrànies situades en la parcel·la 23 del polígon 62, del terme municipal de Llíria (València), sense perjuí de l'obtenció prèvia de les autoritzacions sectorials que li siguen aplicables, no tindrà efectes significatius sobre el medi ambient i no requerix una avaluació d'impacte ambiental ordinària. Tot això, sempre que s'ajuste a les previsions del projecte, del document ambiental i als termes d'este informe, en particular:  
1r) No podran iniciar-se els treballs per a l'execució del sondeig mentres no s'haja obtingut, de l'organisme de la conca, la concessió prèvia de l'aprofitament d'aigües.  
2n) La destinació prevista de l'aigua extreta és el reg de parcel·les agrícoles. Els projectes de transformació, ampliació o consolidació de regadius de 10 o més hectàrees constituïxen un supòsit d'avaluació d'impacte ambiental d'acord amb la legislació vigent, per la qual cosa no s'inclouen en l'abast d'esta resolució.  
3r) Es compliran les mesures preventives i correctores establides en el document ambiental, sempre que no siguen contradictòries amb les d'esta resolució. Es farà la vigilància ambiental d'acord amb el pla de vigilància i seguiment ambiental inclòs en el document ambiental, que s'adaptarà i ampliarà a les determinacions del present condicionat, de manera que es concrete el seguiment efectiu de totes les mesures preventives i correctores plantejades, es definisca el responsable, el mètode i la periodicitat dels controls i els informes, així com el mètode i la forma per a la correcció de les desviacions produïdes.  
4t) El contractista haurà de construir, al costat de cada perforació, una bassa de recollida de llots d'unes dimensions que puga albergar tots els detritus, els llots i els additius generats durant la perforació, tenint en compte l'esponjament que es produïx després de l'extracció del material perforat. Una empresa autoritzada per a la gestió de residus no perillosos buidarà la periòdicament.  
5t) S'haurà de preveure un seguiment adequat de l'obra a fi de completar-ne la informació hidrogeològica i poder prendre sobre el terreny les decisions tècniques i de seguretat més adequades en cas d'incidències o imprevistos.  
6t) A fi de preservar la integritat de l'aqüífer i protegir les aigües subterrànies de l'entrada de contaminants, tant en la construcció de la captació d'aigua com en el segellament i la clausura del pou, s'hauran de complir les instruccions bàsiques de protecció establides en el reglament de domini públic hidràulic.  
7m) Es protegiran la vegetació adjacent, les estructures, els camins i les instal·lacions que puguen resultar afectades per a evitar que es deterioren. Les zones en les quals s'hagen produït compactacions a causa de l'estada i el pas de la maquinària es restauraran mitjançant subsolatge i/o passades amb aladre.  
8u) No es faran actuacions de proveïment de carburant o manteniment de maquinària que puguen contaminar el sòl o les aigües subterrànies. En el cas d'abocaments accidentals d'olis o altres residus perillosos procedents dels vehicles o de la maquinària, s'arreplegarà l'abocament i el sòl contaminat, que s'evacuaran mitjançant un gestor autoritzat, i es procedirà a la revegetació.  
9é) Durant el temps que dure l'assaig de bombament, i amb la finalitat de previndre processos erosius i evitar escolaments incontrolats, l'aigua extreta s'haurà d'abocar a llits naturals, directament o a través d'un sistema d'evacuació que, mitjançant la laminació de cabals o dissipadors d'energia, resulte efectiu per a evitar l'erosió i els possibles danys en infraestructures i propietats adjacents. Si estos es produïxen, el promotor de l'obra haurà de reparar els desperfectes i, si és el cas, indemnitzar els afectats pels perjuís ocasionats.  
10m) Si, durant l'execució de les obres, es troben restes paleontològiques, arqueològiques o etnogràfiques, el promotor suspendrà els treballs immediatament, instal·larà l'abalisament necessari per a la protecció i l'afectació mínima d'estes i comunicarà la troballa a la conselleria competent en matèria de cultura, que adoptarà sense dilació les mesures procedents en compliment de la Llei 4/1998, d'11 de juny, del patrimoni cultural valencià.  
11é) S'haurà de preveure que el sondeig quede habilitat i disponible per als futurs controls de piezometria i de mostreig de l'aigua subterrània, llevat que l'òrgan competent ho determine innecessari per disposar d'altres opcions o d'una xarxa suficient.  
12é) Una vegada conclòs el sondeig, la zona de treball haurà de quedar en estat perfecte de neteja. S'hauran d'arreplegar tots els residus que s'hagen generat durant les labors de perforació i gestionar-los d'acord amb la seua condició. El material extret de la perforació (codi LER 01 05 04) s'haurà de reutilitzar d'acord amb el Decret 200/2004, d'1 d'octubre, del Consell de la Generalitat, pel qual es regula la utilització de residus inerts adequats en obres de restauració, condicionament i rebliment, o amb finalitats de construcció. Pel que fa al material extret durant la construcció de la bassa (codi LER 17 05 04), serà aplicable tant el Decret 200/2004 com l'Orde APM/1007/2017, de 10 d'octubre, sobre normes generals de valorització de materials excavats per a utilitzar-los en operacions de rebliment i obres diferents al lloc en què es van generar.  
13é) En el cas que, per diversos motius, es renuncie a l'ús del sondeig (falta de cabal, mala qualitat de l'aigua, afonaments en el pou, etc.), s'haurà de procedir a clausurar-lo i segellar-lo, així com a restaurar el terreny a la situació original, ja que els pous abandonats o en desús constituïxen vies potencials puntuals de contaminació d'aqüífers i de riscos físics per a les persones.  
  
Tercer  
D'acord amb el que preveu l'article 47 de la Llei 21/2013, de 9 de desembre:  
A. L'informe d'impacte ambiental es publicarà en el Diari Oficial de la Generalitat Valenciana, sense perjuí de publicar-lo en la seu electrònica de l'òrgan ambiental.  
B. L'informe d'impacte ambiental perdrà la vigència i cessarà en la producció dels efectes que li són propis si, una vegada publicat en el Diari Oficial de la Generalitat Valenciana, no s'ha procedit a autoritzar el projecte en el termini màxim de quatre anys des de la publicació d'este, llevat que s'acorde la pròrroga de la vigència de l'informe d'impacte ambiental.  
C. L'informe d'impacte ambiental no serà objecte de cap recurs, sense perjuí dels que, si pertoca, siguen procedents en via administrativa o judicial davant de l'acte, si és el cas, d'autorització del projecte.  
  
Quart  
L'òrgan substantiu publicarà en el butlletí oficial corresponent la decisió d'autoritzar o denegar el projecte, en els termes que preveu l'article 48 de la Llei 21/2013, de 9 de desembre.  
  
València, 17 d'abril de 2024.- El director general d'Urbanisme, Paisatge i Avaluació Ambiental: Miguel Ángel Ivorra Devesa.»